Ja nautsju tebja

«Ja nautsju tebja» (russisk: "Я научу тебя"; norsk oversettelse: jeg skal lære deg), på engelsk titulert som «Ya nauchu tebya (I'll Teach You)» er en sang fra 2021 som fremføres av den belarusiske gruppen Galasy ZMesta. Sangen skulle ha vært Belarus’ bidrag i Eurovision Song Contest 2021 i Rotterdam i Nederland. Bidraget møtte stor motstand fra utenlandsk fans, presse og kritikere av det belarusiske regimet, og EBU krevde at sangen måtte modifiseres eller byttes ut for å være i tråd med konkurransereglene. 26. mars ble både sangen og Belarus diskvalifisert fra konkurransen.


== Om sangen ==
I desember 2020 inviterte Belarus' nasjonale fjernsyns- og radioselskap (BTRC) låtskrivere og musikere til å sende inn bidrag til Eurovision Song Contest 2021. I løpet av januar 2021 kom det inn rundt 50 bidrag, og kringkasteren valgte det russisk-språklige bidraget «Ja nautsju tebja» med den forholdsvis ukjente femmannsgruppen Galasy ZMesta. Bidraget ble kunngjort 9. mars 2021.Sangen ble offentliggjort som Belarus’ bidrag i Eurovision Song Contest 2021 og skulle ha deltatt i semifinale i Rotterdam Ahoy 1 tirsdag 18. mai 2021. EBU krevde imidlertid at låten måtte byttes ut eller endres, ellers ble landet diskvalifisert fra konkurransen.


== Kritikk rundt bidraget ==
Valget av Galasy ZMesta ble kraftig kritisert av fan-presse og menneskerettighetsgrupper. Kritikerne mente den belarusiske kringkasteren BTRC bevisst hadde valgt en regime-vennlig deltaker som «danset etter pipen» til myndighetene. Etter presidentvalget i 2020 var det omfattende protester og demonstrasjoner mot sittende president Aleksandr Lukasjenko. Valgresultatet og gjennomføringen av valget ble kraftig kritisert av opposisjon og internasjonale organisasjoner, og motstanden mot Lukasjenko økte kraftig i ukene etter valget. Tross den massive motstanden, nektet Lukasjenko å gi fra seg makten eller utskrive nyvalg.
Deler av Eurovision-pressen mente det russisk-språklige bidraget ble valgt for å støtte Lukasjenko. Gruppen Galasy ZMesta hadde offentlig kritisert demonstrasjonene og gitt sin støtte til presidenten. Nettstedet eurovoix.com kritiserte teksten til bidraget og omtalte den som «en sterk støtte for en regjeringsagenda som knebler sine innbyggere og fengsler sine journalister for å snakke ut om saker rundt grunnleggende menneskerettigheter». Nettstedet kunngjorde samtidig at de ikke kom til å rapportere noe mer rundt Belarus’ deltakelse og oppfordret andre nettsteder til å gjøre det samme.Parallelt med dette krevde flere menneskerettighetsgrupper, fans og politiske myndigheter at Belarus måtte diskvalifiseres fra konkurransen. Blant annet ble det startet flere underskriftskampanjer for å tvinge EBU til å utestenge landet. Den svenske kringkasteren SVT besluttet samtidig å utestenge den belarusiske juryen som skulle ha stemt i Melodifestivalen på grunn av «situasjonen i landet». Den belarusiske juryen ble i stedet erstattet av en britisk jury.11. mars kunngjorde EBU at det belarusiske bidraget ikke var i tråd med konkurransereglene, og at «Ja nautsju tebja» utfordret konkurransens «ikke-politiske natur». EBU konkluderte med at bråket rundt sangen risikerte å sverte konkurransens rykte, og sa at sangen ikke kunne tillates i sin nåværende form. I stedet måtte BTRC endre bidraget eller levere inn et nytt bidrag, for å unngå å bli diskvalifisert fra konkurransen. Kringkasteren leverte inn et nytt bidrag, «Pesnja pro zajtsev» (En sang om harer), men heller ikke det ble godkjent av EBU. Belarus ble dermed diskvalifisert fra Eurovision Song Contest 2021.


== Referanser ==